b'\n_START_ARTICLE_\nSanta Maria sopra Minerva\n_START_PARAGRAPH_\n\xc5\xa0v\xc4\x8d. Marijos vir\xc5\xa1 Minervos bazilika (it. Basilica di Santa Maria sopra Minerva, lot. Basilica Sanctae Mariae supra Minervam) \xe2\x80\x93 vienintel\xc4\x97 gotikinio stiliaus dominikon\xc5\xb3 ba\xc5\xbeny\xc4\x8dia Romoje. Joje palaidoti keletas garsi\xc5\xb3 krik\xc5\xa1\xc4\x8dionyb\xc4\x97s asmen\xc5\xb3: \xc5\xa0v. Kotryna Sieniet\xc4\x97, dailininkas Fra And\xc5\xbeelikas, keli popie\xc5\xbeiai. Ba\xc5\xbeny\xc4\x8dia yra apie 200 m. u\xc5\xbe Romos Panteono. Adresas Piazza della Minerva 42.\n_START_SECTION_\nIstorija\n_START_PARAGRAPH_\nSanta Maria sopra Minerva pastatyta Minervos \xc5\xa1ventyklos griuv\xc4\x97si\xc5\xb3 vietoje d\xc4\x97l ko gavo savo pavadinim\xc4\x85 (sopra Minerva \xe2\x88\x92 vir\xc5\xa1 Minervos). Apie Minervos \xc5\xa1ventykl\xc4\x85 \xc5\xbeinoma, kad ji buvo pastatyta apie 50 m. pr. m. e. Pomp\xc4\x97jaus \xc4\xafsakymu. Popie\xc5\xbeius Zacharijas VIII a. buvo perdav\xc4\x99s \xc5\xa1i\xc4\x85 viet\xc4\x85 moterims vienuol\xc4\x97ms, kurios tur\xc4\x97jo \xc4\x8dia \xc5\xa0v\xc4\x8d. Marijos oratorij\xc4\x85, kuri nei\xc5\xa1liko. 1255 m. popie\xc5\xbeius Aleksandras IV-asis perdav\xc4\x97 viet\xc4\x85 dominikon\xc5\xb3 vienuoli\xc5\xb3 ordinui. 1280 m. buvo prad\xc4\x97ta statyti dabartin\xc4\x97 Santa Maria sopra Minerva bazilika. Jos architektais buvo dominikon\xc5\xb3 vienuoliai Fra Sisto Fiorentino ir Fra Ristoro da Campi, kurie prie\xc5\xa1 tai buvo suprojektav\xc4\x99 Santa Maria Novella ba\xc5\xbeny\xc4\x8di\xc4\x85 Florencijoje. Prie bazilikos kartu buvo pastatytas dominikon\xc5\xb3 vienuolynas._NEWLINE_Bazilikos statybos buvo baigtos 1370 m. po daugelio auk\xc5\xb3, prie kuri\xc5\xb3 labiausiai prisid\xc4\x97jo popie\xc5\xbeius Bonifacas VIII-asis. Galutiniai vidiniai perstatymai buvo baigti tik 1453 m. 1600 m. bazilika buvo restauruota architekto Carlo Maderno, kuris jai suk\xc5\xabr\xc4\x97 dabartin\xc4\xaf baroko stiliaus fasad\xc4\x85. Ba\xc5\xbeny\xc4\x8dios vienuolyne buvo \xc4\xafkurta \xc5\xa0v. Sosto kongregacija \xe2\x88\x92 inkvizicijos tribunolas. 1628 m. vienuolyne buvo kankinamas ir teisiamas Galil\xc4\x97jas Galil\xc4\x97jus, kuris Santa Maria sopra Minerva bazilikoje atsisak\xc4\x97 savo mokslo teigini\xc5\xb3. 1848 ir 1855 m. pagal architekto Girolamo Bianchedi projektus buvo pa\xc5\xa1alintos vidin\xc4\x97s barokin\xc4\x97s dekoracijos ir pakeistos \xc4\xaf neogotikinio stiliaus. \xc5\xa0iuo metu bazilika laikoma vienintele gotikinio stiliaus ba\xc5\xbeny\xc4\x8dia Romoje, ta\xc4\x8diau jos goti\xc5\xa1kumas yra s\xc4\x85lygi\xc5\xa1kas, pvz., korintieti\xc5\xa1k\xc5\xb3 kolon\xc5\xb3 eil\xc4\x97s liudija apie klasikin\xc4\x99 architekt\xc5\xabr\xc4\x85.\n_START_SECTION_\nBazilikos apra\xc5\xa1ymas\n_START_PARAGRAPH_\nBazilikoje yra daugyb\xc4\x97 koply\xc4\x8di\xc5\xb3 ir antkapini\xc5\xb3 monument\xc5\xb3, kurie skirti Romos popie\xc5\xbeiams, kardinolams ir kilmingoms \xc5\xa1eimoms. Bazilikoje 1380 m. palaidota viena svarbiausi\xc5\xb3 krik\xc5\xa1\xc4\x8dioni\xc5\xb3 \xc5\xa1vent\xc5\xb3j\xc5\xb3 \xe2\x88\x92 \xc5\xa0v. Kotryna Sieniet\xc4\x97. Jos palaidotas tik k\xc5\xabnas, o galva yra San Domenico ba\xc5\xbeny\xc4\x8dioje Romoje. 1630 m. jos kambari\xc5\xb3, kuriuose mir\xc4\x97, dekoracijos buvo perkeltos ir sukurta memorialin\xc4\x97 \xc5\xa1ventosios koply\xc4\x8dia u\xc5\xbe zakristijos. 1455 m. Frangipane koply\xc4\x8dioje palaidotas vienas garsiausi\xc5\xb3 ital\xc5\xb3 ankstyvojo renesanso dailinink\xc5\xb3, dominikon\xc5\xb3 vienuolis Fra And\xc5\xbeelikas. Bazilikoje palaidoti vieni svarbiausi\xc5\xb3 ital\xc5\xb3 renesanso laikotarpio popie\xc5\xbei\xc5\xb3, Medi\xc4\x8diai \xe2\x88\x92 Leonas X-asis (1513-1521) ir Klemensas VII-asis (1523-1534), Antonio Sangallo (Jaunesniojo) projektuotuose kapuose. Apie 1489-91 m. laikotarpiu ba\xc5\xbeny\xc4\x8dioje dirbo garsus renesanso dailininkas Filipinas Lipis, kuris suk\xc5\xabr\xc4\x97 freskas Carafa koply\xc4\x8dioje \xc5\xa0v. Tomo Akvinie\xc4\x8dio gyvenimo tema. 1521 m. ba\xc5\xbeny\xc4\x8dioje pastatyta Mikeland\xc5\xbeelo Kristaus i\xc5\xa1ganytojo statula, \xc5\xbeinoma dar kaip \xe2\x80\x9eMinervos Kristus\xe2\x80\x9c. 1667 m. Berninis suk\xc5\xabr\xc4\x97 drambliuko statul\xc4\x85 kaip postament\xc4\x85, ant kurio buvo u\xc5\xbekeltas bazilikos vienuolyno viename kluatr\xc5\xb3 i\xc5\xa1kastas egiptieti\xc5\xa1kas ma\xc5\xbeas obeliskas. Statula, vadinama Pulcino della Minerva, pastatyta prie\xc5\xa1 bazilikos \xc4\xaf\xc4\x97jim\xc4\x85.'